La sensibilització i l'educació ambiental són instruments especialment útils a l'hora de promoure el canvi social de mentalitat que demana la transició de la societat catalana cap al desenvolupament sostenible.
Les actuacions de sensibilització i educació ambiental que duen a terme per iniciativa pròpia les entitats ambientals coadjuven als esforços que fa en el mateix sentit l'Administració pública.
És per això que la Generalitat de Catalunya contribueix a finançar-les per mitjà de la Direcció General de Polítiques Ambientals de la Secretaria de Medi Ambient i Sostenibilitat del Departament de Territori i Sostenibilitat.
El juliol de 2011, el Departament de Territori i Sostenibilitat va presentar públicament el Pla de suport al tercer sector ambiental de Catalunya 2011-2014, l'objectiu del qual és enfortir la capacitat operativa de les entitats que el conformen, en el sentit de facilitar la creació de xarxes d'interacció, impulsar projectes innovadors i fer més visible la funció social de les entitats.
Com que una de les línies d'actuació que preveu el Pla esmentat consisteix a promoure el treball en xarxa i la coordinació dins del tercer sector, el Departament de Territori i Sostenibilitat considera necessari fomentar la col·laboració d'entitats en la concepció, l'organització i l'execució d'actuacions de sensibilització i educació ambiental i enfortir la seva capacitat operativa, mitjançant una línia específica de les subvencions que regula aquesta Ordre, destinada al finançament de projectes en què participin de manera conjunta dues o més entitats.
El fet que el propòsit d'aquesta línia de subvencions sigui enfortir la capacitat operativa de les entitats que conformen el tercer sector ambiental de Catalunya, les quals tenen en la protecció i millora del medi ambient la seva finalitat principal, comporta que les associacions empresarials, els col·legis professionals i els sindicats no hi puguin optar com a beneficiàries, ja que les seves finalitats principals són d'una altra naturalesa.
Atès que l'article 119.h) del Decret 342/2011, de 17 de maig, de reestructuració del Departament de Territori i Sostenibilitat, atribueix a la Direcció General de Polítiques Ambientals la funció de promoure plans, programes i activitats adreçades a l'educació, la recerca i la formació ambiental i fomentar les actituds, les pràctiques i l'ús de recursos, productes i serveis basats en criteris de sostenibilitat, en coordinació amb els ens locals, així com impulsar projectes i actuacions per enfortir el tercer sector ambiental;
Per això, d'acord amb les previsions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions i del seu Reglament, aprovat pel Reial decret 887/2006, de 21 de juliol, i la resta de normativa aplicable,
S'aproven les bases reguladores per a la concessió de subvencions a entitats sense ànim de lucre del tercer sector ambiental de Catalunya per al finançament d'actuacions i projectes d'educació i sensibilització ambiental, les quals consten als annexos d'aquesta Ordre.
Resta derogada l'Ordre TES/226/2012, de 13 de juliol, per la qual s'aproven les bases reguladores de les subvencions a associacions i fundacions per al finançament d'actuacions i projectes d'educació i sensibilització ambiental (DOGC núm. 6182, de 31.7.2012) i l'Ordre TES/166/2013, de 16 de juliol, per la qual es modifiquen les bases reguladores de les subvencions a associacions i fundacions per al finançament d'actuacions i projectes d'educació i sensibilització ambiental aprovades per l'Ordre TES/226/212, de 13 de juliol (DOGC núm. 6423, de 23.7.2013).
Barcelona, 18 de juliol de 2014
Aquesta línia de subvencions té per objecte el foment d'actuacions d'educació i sensibilització ambiental realitzades per entitats sense ànim de lucre del tercer sector ambiental de Catalunya.
Són subvencionables les actuacions d'educació i sensibilització ambiental que es determinen a cada convocatòria.
El període d'execució de l'actuació és el que, a aquests efectes, s'indica en la convocatòria corresponent.
L'òrgan concedent pot ampliar aquest termini, a petició de l'entitat beneficiària, si aquesta acredita, en els termes i condicions previstes a l'article 49 de la Llei 30/1992, de 26 de novembre, la impossibilitat d'executar l'actuació dins del termini previst per causes justificades que no li siguin directament imputables.
Aquesta ampliació de termini no pot excedir la meitat del termini inicial ni la data límit que estableixi la convocatòria, i es pot concedir sempre que no es perjudiquin drets de tercers.
3.1 Poden optar a les subvencions regulades en aquestes bases les entitats sense ànim de lucre del tercer sector ambiental de Catalunya que es determinin en la convocatòria corresponent.
Per poder optar a les subvencions, les persones jurídiques esmentades han de tenir la seu o una delegació a Catalunya, exercir-hi la seva activitat i en els seus estatuts ha de constar que tenen com a finalitat principal la protecció i millora del medi ambient.
Les associacions empresarials, els col·legis professionals i els sindicats no poden optar com a beneficiàries a les subvencions regulades en aquesta Ordre.
Les entitats destinatàries de les subvencions han de complir, en tot cas, els requisits següents:
b) Estar al corrent en el compliment de les obligacions tributàries davant la Generalitat de Catalunya i l'Administració General de l'Estat, i de les obligacions davant la Seguretat Social.
c) Estar legalment constituïdes i inscrites en el registre corresponent.
d) En el cas que tinguin activitat econòmica i establiments oberts al públic, han de complir les obligacions que estableixen els articles 32.1, 32.3 i 36.4 de la Llei 1/1998, de 7 de gener, de política lingüística.
e) En el cas que tinguin activitat econòmica sense establiments oberts al públic, han de complir les obligacions que estableix l'article 36.4 de la Llei 1/1998, de 7 de gener, de política lingüística.
f) En el cas que tinguin activitat econòmica i una plantilla igual o superior a 50 treballadors/ores, han de donar ocupació, almenys, a un 2% de treballadors/ores amb discapacitat sobre el total de treballadors/ores de l'empresa, d'acord amb el que preveu l'article 42 del Text refós de la Llei general de drets de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o bé complir el que estableixen el Reial decret 364/2005, de 8 d'abril, i el Decret 322/2011, de 19 d'abril, que regulen el compliment alternatiu amb caràcter excepcional de la quota de reserva en favor de treballadors amb discapacitat, d'acord amb el que estableix l'article 92.5 del Text refós de la Llei de finances públiques de Catalunya.
g) En el cas que tinguin activitat econòmica i una plantilla igual o superior a 25 persones, utilitzar mitjans, amb l'acord dels agents socials, per prevenir i detectar casos d'assetjament sexual i d'assetjament per raó de sexe als centres de treball i intervenir-hi, de conformitat amb els articles 5 i 29 de la Llei 5/2008, de 24 d'abril, del dret de les dones a eradicar la violència masclista.
h) En el cas de fundacions i altres persones jurídiques, haver presentat els comptes anuals al registre corresponent.
i) En el cas d'associacions, haver complert amb els deures d'elaboració dels comptes anuals de l'últim exercici disponible i de transparència d'acord amb el que estableix l'article 322.15 de la Llei 4/2008, de 24 d'abril, del llibre tercer del Codi civil de Catalunya, relatiu a persones jurídiques.
4.1 Es consideren despeses subvencionables les que tinguin una relació directa amb l'actuació subvencionada i es duguin a terme dins del termini d'execució de l'actuació que fixi la convocatòria.
Només és subvencionable l'IVA que grava el valor de les despeses en cas que l'entitat beneficiària de la subvenció tingui la consideració de consumidora final.
Són subvencionables les despeses financeres corresponents a la primera anualitat del crèdit concedit a l'entitat per realitzar les actuacions.
Les despeses del personal autònom que presta els seus serveis professionals de forma habitual en una entitat beneficiària s'equiparen a les de personal propi als efectes del percentatge de subcontractació.
Les despeses subvencionables estan sotmeses a les limitacions següents:
a) Tan sols es poden imputar a la subvenció les retribucions de personal efectivament meritades per l'activitat per a la qual va ser concedida.
b) No es poden imputar a la subvenció les despeses realitzades en la condició de membres de les juntes directives o consells de direcció de l'entitat.
c) Les dietes i despeses de viatge directament relacionades amb l'activitat objecte de la subvenció poden ser objecte de subvenció en les quanties establertes en el Decret 138/2008, de 8 de juliol, d'indemnitzacions per raó del servei (DOGC núm. 5170, de 10.7.2008), i amb els límits que estableixi la convocatòria corresponent.
Els viatges a l'estranger tenen caràcter excepcional i només se subvencionaran si es justifiquen com a imprescindibles per a la realització de l'activitat subvencionada.
Només es consideraran subvencionables les dietes i despeses de viatge que estiguin suficientment justificades en la memòria explicativa de les actuacions i en la d'execució.
Els àpats destinats a les persones que participen en els actuacions desenvolupades en el projecte no se subvencionen en cap cas.
d) Quant a les despeses de desplaçament, es subvenciona prioritàriament el transport públic.
De manera excepcional se subvencionaran les despeses derivades de la utilització de transport privat (benzina i pàrquing) quan estiguin prou justificades a la memòria explicativa.
e) Es poden considerar com a despeses de funcionament propi qualsevol altra despesa degudament justificada, directament relacionada amb l'activitat objecte de subvenció (material fungible, lloguer d'immobles, subministraments, telèfon i assegurances del personal voluntari i de funcionament de l'entitat), la imputació de les quals s'efectuï en la part que correspongui de forma raonable i d'acord amb principis i normes de comptabilitat generalment acceptades, fins a un import màxim d'un 10% de l'import del pressupost de l'activitat subvencionada.
No tenen la consideració de despeses subvencionables les que no estiguin definides o les que no tinguin com a finalitat l'objecte de la subvenció, així com les despeses no imputables directament a les actuacions.
4.2 Cada convocatòria fixa la posició pressupostària a què s'han d'imputar les subvencions i determina la quantitat màxima per a aquesta línia.
4.3 L'import de cadascuna de les subvencions concretes es determina a la convocatòria corresponent, i en cap cas pot superar el cost total de l'actuació per a la qual es concedeix.
L'import per actuació pot arribar al 100% del seu cost total.
4.4 Es podrà reduir parcialment o totalment la subvenció, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
4.5 Les entitats beneficiàries de subvencions per a actuacions d'educació i sensibilització ambiental poden subcontractar-ne l'execució d'una part, sempre que aquesta subcontractació no excedeixi el 70% de l'import de l'actuació.
—5 Compatibilitat de les subvencions
La percepció d'aquestes subvencions és compatible amb la percepció de subvencions procedents d'altres fonts, públiques o privades, sempre que, aïlladament o en concurrència amb altres subvencions, ajuts, ingressos o recursos, no se superi el cost total de l'activitat subvencionada.
6.1 Cada entitat sol·licitant només pot presentar una sol·licitud i només hi pot haver una actuació per sol·licitud.
6.2 Les sol·licituds de subvenció s'han de formalitzar amb el format i els canals, presencial o via Internet, que es determini a la convocatòria.
En el cas que la presentació sigui presencial, les sol·licituds, acompanyades de la documentació requerida, es poden presentar a les dependències que determini la convocatòria, o bé a qualssevol dels llocs que preveu l'article 25 de la Llei 26/2010, del 3 d'agost, en relació amb l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
6.3 El termini de presentació de les sol·licituds, acompanyades de la documentació prevista a la base 7, és el que, a aquest efecte, estableixi la convocatòria corresponent.
Les sol·licituds presentades fora del termini esmentat no s'admeten a tràmit.
L'òrgan competent per tramitar el procediment dicta la resolució corresponent, que es pot recórrer en alçada davant l'òrgan jeràrquicament superior.
6.4 La signatura i presentació de la sol·licitud implica la plena acceptació d'aquestes bases reguladores, i porta implícita l'autorització a l'òrgan gestor per comprovar d'ofici si l'entitat beneficiària està al corrent en el compliment de les obligacions tributàries amb l'Administració de la Generalitat de Catalunya i amb l'Administració General de l'Estat, i de les obligacions amb la Seguretat Social.
7.1 La identitat de la persona sol·licitant i, si escau, de la persona que la representa, així com la constitució de les persones jurídiques i la seva representació, s'acredita de la manera següent:
Mitjançant la comprovació d'ofici per part de l'Administració de les dades següents:
a) NIF de l'entitat sol·licitant.
b) NIF de la persona que signa la sol·licitud en nom i representació de l'entitat.
La signatura de la sol·licitud porta implícita l'autorització a l'òrgan gestor per comprovar, d'ofici, aquestes dades.
En el supòsit de denegació expressa d'aquesta autorització, la persona sol·licitant de la subvenció haurà d'aportar, juntament amb la sol·licitud, fotocòpia compulsada o original i fotocòpia de la documentació acreditativa d'aquestes dades.
Mitjançant la comprovació d'ofici per part de l'Administració, en els registres corresponents, de les dades següents:
c) Inscripció i estatuts de la persona jurídica, en el cas d'entitats inscrites en el registre de la Direcció General de Dret i d'Entitats Jurídiques del Departament de Justícia.
7.2 El compliment dels requisits previstos a les lletres a), b), d), e), f), g), h) i i) de la base 3 que siguin d'aplicació a cada persona sol·licitant s'acredita amb la declaració responsable que consta en el model de sol·licitud.
7.3 Les persones sol·licitants han d'emplenar la declaració responsable que consta en el model de sol·licitud sobre si han sol·licitat o han resultat beneficiaris/àries d'altres subvencions per a la mateixa finalitat, i han d'indicar l'import de la subvenció i l'entitat concedent.
7.4 Les persones sol·licitants han d'emplenar el model normalitzat de sol·licitud que inclou la memòria explicativa de l'actuació i el pressupost.
7.5 Les persones sol·licitants han d'adjuntar a la sol·licitud la documentació següent:
a) Sol·licitud de transferència bancària per a pagaments de la Tresoreria de la Generalitat de Catalunya a creditors/ores d'acord amb el model normalitzat, degudament emplenat.
b) Fotocòpia compulsada o original i fotocòpia del document acreditatiu de la representació de la persona que signa la sol·licitud (només si no és el representant legal de l'entitat).
c) Fotocòpia compulsada o original i fotocòpia del document de constitució i inscripció de la persona jurídica en el registre corresponent, en el cas d'entitats que no estiguin inscrites en el registre de la Direcció General de Dret i d'Entitats Jurídiques del Departament de Justícia.
d) Fotocòpia compulsada o original i fotocòpia del document dels estatuts, en el cas d'entitats no inscrites en el registre de la Direcció General de Dret i d'Entitats Jurídiques del Departament de Justícia.
e) Qualsevol altre document que es prevegi expressament en la convocatòria corresponent.
7.6 D'acord amb el que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, no cal aportar els documents indicats a la base 7.5 en el cas que l'entitat sol·licitant ja els hagi presentat abans al Departament de Territori i Sostenibilitat, sempre que no hagin transcorregut més de cinc anys des de la seva presentació i no hagin experimentat cap modificació.
En aquest supòsit, cal indicar clarament en la sol·licitud la data en què va ser presentada i el procediment a què feia referència.
Si el Departament de Territori i Sostenibilitat, per causes alienes a la seva actuació, no pot aconseguir els documents, ha de requerir l'entitat sol·licitant perquè els aporti en el termini de quinze dies.
7.7 Si la sol·licitud presenta defectes o inexactituds, l'òrgan competent per tramitar el procediment requereix la persona sol·licitant perquè, en el termini de deu dies hàbils, esmeni el defecte o aporti els documents preceptius, amb la indicació que, si no ho fa, es considerarà que desisteix de la seva petició.
En el cas que dins el termini atorgat no s'esmeni la sol·licitud en els aspectes indicats, o no s'aporti la documentació requerida, es dicta la resolució de desistiment corresponent per part de l'òrgan competent per tramitar el procediment, que es pot recórrer en alçada davant l'òrgan jeràrquicament superior.
8.1 El procediment de concessió és el de concurrència competitiva d'acord amb el que preveu l'article 22 de la Llei 38/2003, general de subvencions.
8.2 La tramitació del procediment per a la concessió de les subvencions correspon a l'òrgan directiu que indiqui la convocatòria corresponent.
8.3 Les sol·licituds es valoren per una Comissió integrada per les persones que s'indiquen a la convocatòria corresponent.
El funcionament d'aquesta Comissió es regeix per les disposicions aplicables als òrgans col·legiats de l'Administració de la Generalitat de Catalunya.
8.4 L'òrgan competent per tramitar el procediment, per iniciativa pròpia o a instància de la Comissió prevista a l'apartat 8.3, en qualsevol moment del procediment anterior a la proposta de resolució, pot demanar a la persona sol·licitant de la subvenció, amb un requeriment motivat, la informació o documentació complementària que sigui necessària, per tal que la presenti en el termini de deu dies hàbils comptats des de la recepció de la notificació corresponent, amb la indicació que, si no ho fa, perd el dret al tràmit.
Les sol·licituds admeses a la convocatòria corresponent són valorades per la Comissió prevista a la base 8.3 aplicant els criteris de valoració que figuren a continuació.
Es valora, d'una banda, l'entitat sol·licitant, en funció de la informació que consta a la memòria explicativa inclosa al model normalitzat de sol·licitud i d'acord amb els criteris següents:
I, d'una altra banda, es valora l'actuació, d'acord amb els criteris següents:
c) L'interès socioambiental de l'actuació en l'àmbit territorial on s'hagi d'executar (fins a 5 punts).
Dins d'aquest criteri es valorarà l'interès i el grau de coherència general de l'actuació tenint en compte, principalment, la definició i formulació d'objectius i continguts, la programació temporal de l'actuació, l'adequació dels materials didàctics de suport, la descripció dels mecanismes d'avaluació de l'actuació, la precisió en la definició de la tipologia i el nombre de destinataris, així com el grau de coherència entre el pressupost del projecte i les seves actuacions (fins a 40 punts).
e) L'experiència en educació i sensibilització ambiental dels responsables de l'actuació (fins a 6 punts).
f) La participació de voluntariat en la realització de l'actuació i la seva funció en l'execució de l'actuació (fins a 4 punts).
g) Disposar d'altres fonts de finançament, públiques o privades, per a l'execució de l'actuació (fins a 5 punts).
Per obtenir subvenció, les entitats sol·licitants han d'assolir una puntuació mínima de 25 punts en la qualitat del projecte (criteri d) i una puntuació mínima total de 40 punts.
El fet d'assolir un nombre de punts igual o superior a 40 no dóna per si mateix dret a obtenir la subvenció.
En cas d'empat en la puntuació final, s'ordenaran les entitats en funció de la ponderació dels criteris següents: en primer lloc, les que hagin obtingut una puntuació més elevada en el criteri d); i, en cas que la puntuació obtinguda sigui la mateixa, les que hagin obtingut una puntuació més elevada en el criteri c).
10.1 Correspon a l'òrgan que a aquest efecte es determini en la convocatòria corresponent la resolució de la convocatòria de subvencions a proposta de la Comissió que preveu la base 8.3.
10.2 La resolució, degudament motivada, s'ha de dictar i notificar en el termini que, a aquest efecte, es determina en la convocatòria corresponent que, en cap cas, pot ser superior a sis mesos.
Sens perjudici de l'obligació de resoldre, transcorregut el termini esmentat sense que s'hagi dictat i notificat la resolució expressa, les sol·licituds s'entenen desestimades i, en conseqüència, denegada la subvenció, d'acord amb el que preveu l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
10.3 La resolució de concessió o denegació de la subvenció es notifica amb la forma i pels mitjans que determini la convocatòria i que permetin tenir-ne constància de la recepció.
10.4 En el cas que es produeixin renúncies o revocacions de les subvencions concedides, si en la resolució de la convocatòria no s'han pogut atendre totes les sol·licituds per manca de disponibilitat pressupostària, es poden fer nous atorgaments seguint la llista de reserva prevista a la resolució.
Aquesta llista s'elabora seguint l'ordre de valoració de les sol·licituds feta per la Comissió prevista a la base 8.3.
La persona beneficiària pot renunciar de forma expressa a la subvenció atorgada dins el termini d'un mes, comptador a partir de l'endemà de la notificació de la resolució de concessió.
Un cop transcorregut aquest termini sense haver renunciat expressament s'entendrà, a tots els efectes, que la subvenció ha estat acceptada.
Es dóna publicitat a les subvencions concedides mitjançant l'exposició d'una relació d'aquestes al tauler d'anuncis que indiqui la convocatòria, al tauler electrònic i al web del Departament de Territori i Sostenibilitat.
A més, les subvencions d'un import igual o superior a 3.000 euros es publiquen en el Diari Oficial de la Generalitat de Catalunya.
13.1 L'entitat beneficiària ha de presentar, en el decurs de l'execució de l'actuació, i dins del termini que fixi la convocatòria corresponent, un informe de seguiment ajustat al model normalitzat que es determina a la convocatòria corresponent.
13.2 L'entitat beneficiària ha de justificar el compliment de la finalitat per a la qual se li atorga la subvenció i ha d'acreditar el pagament de les despeses efectuades dins del/s termini/s que, a aquest efecte, es fixi/n en la convocatòria corresponent.
L'òrgan concedent pot ampliar aquest termini, a petició de l'entitat beneficiària, si aquesta acredita, en els termes i les condicions previstes a l'article 49 de la Llei 30/1992, de 26 de novembre, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació de termini per justificar no pot excedir la meitat del termini inicial, i es pot concedir sempre que no es perjudiquin drets de tercers.
A efectes del càlcul de l'ampliació del termini per justificar s'entén que aquest és el que va des de l'endemà de la finalització del termini màxim d'execució fins a la data final del termini de justificació previst a la convocatòria.
13.3 La justificació del compliment de la finalitat s'ha de dur a terme mitjançant la presentació a l'òrgan competent del Departament de Territori i Sostenibilitat que fixi la convocatòria de la documentació següent:
a) Memòria d'execució de l'actuació, amb indicació de les activitats realitzades i dels resultats obtinguts, ajustada al model normalitzat que es determina a la convocatòria corresponent.
c) Memòria econòmica justificativa del cost de les activitats realitzades, la qual ha de contenir:
En el cas que hi hagi desviacions respecte del pressupost inicial, cal indicar-ne els motius.
d) Si s'han fet contractacions de l'actuació subvencionada i la despesa subvencionable supera els imports establerts per als contractes menors a la normativa vigent de contractació, s'han de presentar les ofertes considerades amb un mínim de tres, i la justificació de l'elegida si no és la proposta econòmicament més avantatjosa.
13.4 La documentació prevista a la base 13.3 s'ha de presentar al Departament de Territori i Sostenibilitat amb el format i els canals, presencial o via Internet, que es determinin a la convocatòria.
13.5 Quan els projectes hagin estat finançats, a més, amb fons propis o altres subvencions o recursos, se n'ha d'acreditar l'import, la procedència i l'aplicació d'aquests fons.
El primer pagament es tramita com a bestreta un cop atorgada la subvenció, atès que els beneficiaris/àries són entitats sense ànim de lucre, i es fa efectiva en els termes, condicions i terminis que, a aquests efectes, es determinin a la convocatòria.
Per al seu pagament no s'exigirà la prestació de cap garantia.
El pagament de l'import de la subvenció no pagat com a bestreta es tramita un cop es presenta i s'accepta la documentació justificativa de les despeses de les actuacions subvencionades i de la documentació que n'acrediti el pagament.
14.2 Si el cost acreditat dels treballs objecte de la subvenció és inferior al pressupost en base al qual es va atorgar la subvenció, l'import que es pagui es minorarà proporcionalment.
—15 Altres obligacions de les entitats beneficiàries
Els beneficiaris/àries de les subvencions assumeixen les obligacions que es preveuen en els articles 90 bis, 92.2.h), 92 bis i 95 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 14 de la Llei 38/2003, de 17 de novembre, general de subvencions i, específicament, les següents:
a) Complir l'objectiu i dur a terme l'actuació que fonamenta la concessió de la subvenció i d'acord amb el projecte expressat en la memòria explicativa de l'actuació presentat en el moment de la sol·licitud.
b) Justificar davant el Departament de Territori i Sostenibilitat en els termes i les condicions que estableix la base 13.
c) Sotmetre's a les actuacions de comprovació que corresponguin al Departament de Territori i Sostenibilitat i a les de control de l'activitat que corresponguin a la Intervenció General de la Generalitat, a la Sindicatura de Comptes, o a altres òrgans competents, tant estatals com comunitaris, així com prestar la col·laboració necessària i facilitar tota la informació que els sigui requerida en l'exercici de les actuacions anteriors.
d) Comunicar al Departament de Territori i Sostenibilitat qualsevol alteració en les condicions que van motivar l'atorgament de la subvenció mitjançant la presentació, davant l'òrgan concedent, de la corresponent proposta, acompanyada d'una memòria justificativa.
Per tal que les modificacions siguin acceptades per l'òrgan que concedeix la subvenció, cal que aquestes estiguin degudament motivades, que no impliquin variar la finalitat de la subvenció i que es presentin abans que finalitzi el termini per a la realització de l'actuació.
La resolució per la qual s'accepten les modificacions ha d'indicar si aquestes impliquen la modificació de l'import de la subvenció.
La proposta es considera desestimada si no s'ha notificat la resolució corresponent en el termini de dos mesos comptadors des que va tenir entrada en el Departament de Territori i Sostenibilitat.
e) Comunicar al Departament de Territori i Sostenibilitat la concessió, amb posterioritat a la sol·licitud, d'altres subvencions per a la mateixa finalitat procedents d'altres òrgans d'aquesta Administració, d'altres administracions públiques o dels ens públics que en depenen, i d'altres persones físiques o jurídiques de naturalesa privada.
Aquesta comunicació pot donar lloc a la modificació de l'import de la subvenció per l'òrgan concedent.
f) Tots els materials editats, escrits, gràfics, en suport audiovisual o accessibles per Internet referents a les actuacions subvencionades han de complir els requisits següents:
S'hi ha de fer constar en un lloc destacat que les actuacions han estat subvencionades pel Departament de Territori i Sostenibilitat, mitjançant l'expressió "Amb el suport de:", acompanyada, sempre, del logotip del Departament de Territori i Sostenibilitat, situat a sota d'aquesta expressió.
En publicacions en paper, l'expressió "Amb el suport de:" i el logotip han d'anar a la coberta; en CD-ROM, a la caràtula i sobre el disc mateix; i en webs i presentacions tipus PowerPoint o similar han d'anar, com a mínim, a la pàgina i a la diapositiva inicials.
El logotip del Departament de Territori i Sostenibilitat es pot descarregar del web del Departament, a l'apartat Departament > Imatge corporativa > Identificadors del Departament.
S'han d'elaborar en llengua catalana.
Si cal elaborar-los en més d'una llengua, el català ha d'ocupar-hi el lloc preferent.
Cal vetllar especialment per la utilització d'un llenguatge no sexista.
S'ha de fer servir paper ecològic o reciclat, imprès a doble cara, en tota la documentació i els materials escrits, tant els que es lliurin al Departament de Territori i Sostenibilitat com tots aquells referents a les actuacions subvencionades que s'editin.
Sempre que sigui possible, els materials que s'utilitzin en el desenvolupament d'actuacions subvencionades han de ser elaborats, totalment o parcialment, amb materials que disposin del distintiu de garantia de qualitat ambiental.
g) Conservar, durant un període mínim de 5 anys, els justificants originals i la resta de la documentació relacionada amb la subvenció atorgada, inclosos els documents electrònics.
h) Disposar dels llibres comptables, registres diligenciats i altres documents degudament auditats en els termes exigits en la legislació mercantil i sectorial aplicable, així com els estats comptables dels quals es desprenguin les actuacions objecte de la subvenció, i conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
i) Els recursos educatius accessibles per Internet que derivin d'una subvenció han d'estar disponibles de manera gratuïta al web de les entitats beneficiàries durant un període mínim de cinc anys.
j) Cal procedir al reintegrament dels imports percebuts en els supòsits esmentats en la base 16.
k) En el cas de fundacions, haver presentat els comptes anuals al Protectorat.
l) En el cas d'associacions, elaborar els comptes anuals, i fer-los accessibles al públic.
m) En el cas d'altres persones jurídiques, haver presentat els comptes anuals al registre corresponent.
—16 Invalidesa de la resolució de concessió i reintegrament de les quantitats percebudes indegudament.
16.1 Són causes de nul·litat i anul·labilitat de la resolució de concessió les que preveu l'article 36 de la Llei 38/2003, de 17 de novembre, general de subvencions.
16.2 Així mateix, és procedent el reintegrament de les quantitats percebudes i l'exigència de l'interès de demora corresponent des del moment del pagament de la subvenció fins a la data en què s'acordi la procedència del reintegrament, en els casos que preveuen l'article 99 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions, amb la instrucció prèvia del procediment que es preveu a l'article 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
16.3 També s'ha de reintegrar l'excés de les subvencions percebudes respecte al cost del projecte o activitat juntament amb els interessos de demora, en els termes que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
En tot el que no preveuen expressament aquestes bases, són d'aplicació les disposicions següents: el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; l'Ordre d'1 d'octubre de 1997, sobre tramitació, justificació i control d'ajuts i de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 26/2010, del 3 d'agost, de règim jurídic i de procediment de les administracions públiques de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú, i la resta de normativa aplicable.
Bases reguladores específiques de les subvencions per al finançament de projectes d'educació i sensibilització ambiental duts a terme per dues o més entitats sense ànim de lucre del tercer sector ambiental de Catalunya en règim de col·laboració
L'objecte d'aquestes bases és regular les subvencions destinades a entitats sense ànim de lucre del tercer sector ambiental de Catalunya per al finançament de projectes d'educació i sensibilització ambiental en la realització dels quals col·laborin dues o més entitats del tercer sector ambiental de Catalunya.
Les subvencions es regeixen per les bases de l'annex 1 i per les bases específiques que figuren a continuació.
Són subvencionables els projectes d'educació i sensibilització ambiental que es determinen a cada convocatòria.
3.1 Poden optar a les subvencions regulades en aquestes bases dues o més entitats sense ànim de lucre del tercer sector ambiental de Catalunya interessades a col·laborar en la realització de projectes d'educació i sensibilització ambiental que tinguin la seu o una delegació a Catalunya i hi exerceixin la seva activitat; tinguin com a finalitat principal la protecció i millora del medi ambient als seus estatuts; i que formalitzin un acord de col·laboració relatiu a un determinat projecte.
Les associacions empresarials, els col·legis professionals i els sindicats no poden optar a les subvencions regulades en aquesta Ordre.
3.2 L'entitat promotora assumeix la direcció i coordinació del projecte i l'execució de, com a mínim, el 50% del cost del projecte.
Així mateix, assumeix la representativitat del projecte davant del Departament de Territori i Sostenibilitat.
3.3 Les entitats sòcies amb relació a un determinat projecte han de complir totes les obligacions i els requisits que preveuen les bases de l'annex 1 per a les entitats beneficiàries de les subvencions i han d'assumir una part del cost econòmic del projecte.
3.4 Les entitats que col·laboren en la realització d'un determinat projecte tenen la condició de beneficiàries i han de subscriure un acord, on es defineixin clarament quines són les entitats sòcies, quina actua com a promotora del projecte pel que fa a les obligacions establertes a les bases, les actuacions que aniran a càrrec de cada una i quina part de l'import de la subvenció els correspondrà.
L'acord s'ha d'ajustar al model normalitzat que determini la convocatòria corresponent.
Només hi pot haver un projecte per sol·licitud.
Una entitat pot participar, com a màxim, en dos projectes.
Una entitat es pot presentar com a promotora o com a sòcia d'un projecte.
En cas de presentar-se com a promotora, només podrà figurar en un altre projecte com a sòcia.
Les sol·licituds han d'anar acompanyades de la documentació següent:
a) L'acord de col·laboració subscrit per les entitats sòcies per a la realització conjunta d'un projecte d'educació i sensibilització ambiental, en el qual es designa com a entitat promotora a una d'elles i es determinen les accions que realitzen cada una de les entitats, ajustat al model que estableix el contingut mínim que determina la convocatòria corresponent.
b) La documentació prevista en la base 7.5 de l'annex 1, referida a cada una de les entitats sòcies, llevat del document acreditatiu dels poders de representació que exerceix el o la representant legal, document que només cal de l'entitat promotora.
Les sol·licituds admeses a la convocatòria corresponent són valorades per la Comissió
prevista a la base 8.3 de l'annex 1 aplicant els criteris de valoració que figuren a continuació.
Es valora, d'una banda, cada una de les entitats sòcies, en funció de la informació que consta a la memòria explicativa inclosa al model normalitzat de sol·licitud i d'acord amb els criteris següents:
c) El valor afegit que l'entitat aporta al projecte (fins a 5 punts).
I, d'una altra banda, es valora el projecte, d'acord amb els criteris següents:
d) L'interès socioambiental del projecte en l'àmbit territorial on s'hagi d'executar (fins a 5 punts).
Dins d'aquest criteri es valorarà l'interès i el grau de coherència general del projecte tenint en compte, principalment, la definició i formulació d'objectius i continguts, la programació temporal del projecte, l'adequació dels materials didàctics de suport, la descripció dels mecanismes d'avaluació del projecte, la precisió en la definició de la tipologia i el nombre de destinataris, així com el grau de coherència entre el pressupost del projecte i les seves actuacions (fins a 40 punts).
f) L'experiència en educació i sensibilització ambiental dels responsables del projecte (fins a 6 punts).
g) La participació de voluntariat en la realització del projecte i la seva funció en l'execució del projecte (fins a 4 punts).
h) Disposar d'altres fonts de finançament, públiques o privades, per a l'execució del projecte (fins a 5 punts).
La puntuació que es té en compte per a la concessió de la subvenció resulta de sumar a la mitjana de la puntuació obtinguda per cada una de les entitats sòcies la puntuació obtinguda pel projecte.
Per obtenir subvenció, les entitats sol·licitants han d'assolir una puntuació mínima de 25 punts en la qualitat del projecte (criteri e) i una puntuació mínima total de 45 punts.
El fet d'assolir un nombre de punts igual o superior a 45 no dóna per si mateix dret a obtenir la subvenció.
En cas d'empat en la puntuació final, s'ordenaran les entitats en funció de la ponderació dels criteris següents: en primer lloc, les que hagin obtingut una puntuació més elevada en el criteri e); i, en cas que la puntuació obtinguda sigui la mateixa, les que hagin obtingut una puntuació més elevada en el criteri d).
La resolució de concessió ha d'indicar, d'acord amb el contingut de l'acord de col·laboració, les entitats sòcies beneficiàries de la subvenció i els imports que ha de percebre cadascuna.
8.1 L'entitat promotora ha de presentar, en el decurs de l'execució del projecte, i dins del termini que fixi la convocatòria corresponent, un informe de seguiment ajustat al model normalitzat que determini la convocatòria corresponent.
8.2 L'entitat beneficiària ha de justificar el compliment de la finalitat per a la qual se li atorga la subvenció i ha d'acreditar el pagament de les despeses efectuades dins del/s termini/s que, a aquest efecte, es fixi/n en la convocatòria corresponent.
L'òrgan concedent pot ampliar aquest termini d'acord amb el que estableix la base 13.2 de l'annex 1.
8.3 La justificació del compliment de la finalitat s'ha de dur a terme mitjançant la presentació a l'òrgan competent del Departament de Territori i Sostenibilitat que fixi la convocatòria per part de l'entitat promotora de la documentació següent:
a) Memòria única d'execució del projecte, amb indicació de les activitats realitzades i dels resultats obtinguts, ajustada al model normalitzat que es determina a la convocatòria corresponent
c) Memòria econòmica justificativa del cost de les activitats realitzades de cada una de les entitats participants, la qual ha de contenir:
En el cas que hi hagi desviacions respecte del pressupost inicial cal indicar-ne els motius.
d) Si s'han fet contractacions de l'actuació subvencionada i la despesa subvencionable supera els imports establerts per als contractes menors a la normativa vigent de contractació, s'han de presentar les ofertes considerades, amb un mínim de tres, i la justificació de l'elegida si no és la proposta econòmicament més avantatjosa.
8.4 La documentació prevista a la base 8.3 s'ha de presentar al Departament de Territori i Sostenibilitat amb el format i els canals, presencial o via Internet, que es determinin a la convocatòria
8.5 Quan els projectes hagin estat finançats, a més, amb fons propis o altres subvencions o recursos, se n'han d'acreditar l'import, la procedència i l'aplicació d'aquests fons.
El pagament de l'import de la subvenció es fa a l'entitat promotora i a les altres entitats sòcies en la proporció que els pertoqui de conformitat amb l'acord de col·laboració, amb la resolució d'atorgament i amb el procediment establert a la base 14 de l'annex 1.